IэщIагъэлI нэс, цIыху щыпкъэ
Къэбэрдей-Балъкъэр радиокомитетым и унафэщIу, КъБР-м щэнхабзэмкIэ и министру, КъБКъУ-м и тхыдэ-филологие факультетым и декану щыта Къардэн Башир Мэхьмуд и къуэр псэуащ и псалъэмрэ Iуэхумрэ, и мурадымрэ Iэужьхэмрэ зэтехуэу. Сыт хуэдэ IэнатIэ пэрытами, зыхущIэкъур гупыр зэгурыгъэIуэнырт, лэжьыгъэр зыхуей хуэзэу къызэгъэпэщынырт икIи ар абы фIы дыдэу къехъулIэрт.
Хэку зауэшхуэм лIыгъэ щызэрихьэу хэта, фэбжьышхуэ иIэу абы къикIыжа Къардэныр лъэпкъым хуэфащэу, щIэныгъэм и лэжьакIуэ емызэшыжу щытащ. Башир хуэмыарэзы къэгъуэтыгъуейщ, сыту жыпIэмэ, цIыхур зэхищIыкIырт, дэтхэнэми и пIэ иувэфырт, зэрыхузэфIэкIкIэ дэIэпыкъурт, гумызагъэт икIи ткIийт.
Къардэн Башир и гъащIэмрэ и гуащIэмрэ теухуауэ и ныбжьэгъухэм я тхыгъэ гукъэкIыжхэр ди газетым и къыдэкIыгъуэ гъунэгъухэм язым тетынущ.
ИСТЭПАН Залинэ.
